मोटापा, डायबिटीज, डिप्रेशन, कैंसर का भी रिस्क; भारत नींद की कमी से जूझता दुनिया का दूसरा देश
Common Sleep Disorder Types And Treatment - नींद हम इंसानों के लिए बेहद जरूरी है जो कि आज की लाइफस्टाइल में दिन-ब-दिन कम होती जा रही है। अब एक हाल के सर्वे को ही ले लीजिए
चैन की नींद सोना है तो जागते रहो...यह डायलॉग अक्सर आपने अपनी सोसायटी, कॉलोनी या फिर फिल्म में चौकीदार के मुंह से जरूर सुना होगा।
हर इंसान एक अच्छी और गहरी नींद सोना चाहता है। आज ‘फुरसत का रविवार’ है। और आप अच्छी नींद लेकर सुबह उठे होंगे। तो क्यों न आज नींद पर ही बात कर ली जाए।
सच में नींद हम इंसानों के लिए बेहद जरूरी है जो कि आज की लाइफस्टाइल में दिन-ब-दिन कम होती जा रही है। अब एक हाल के सर्वे को ही ले लीजिए-
बदलते मौसम का हमारी नींद पर पड़ता है असर
सर्दियां जा रही हैं, धूप की तपिश बढ़ने लगी है और गर्मियां आने को तैयार हैं। क्या आप जानते हैं, मौसम के बदलने पर हमारे स्लीपिंग पैटर्न को भी बदलना चाहिए, क्योंकि मौसम के साथ हमारा एनर्जी लेवल भी बदलता है। दिसंबर 2022 में ‘मेडिकल न्यूज टुडे’ ने साल के चार मौसमों में इंसानों की नींद के पैटर्न का अध्ययन किया।
गर्मियों में कम और सर्दियों में ज्यादा नींद चाहता है शरीर
स्टडी से पता चला कि गर्मियों में मेलाटोनिन (नींद लाने वाला हॉर्मोन) सर्दियों के मुकाबले जल्दी रिलीज होता है, जिसका मतलब है कि गर्मियों में आप देर से सोना और जल्दी उठना पसंद करेंगे।
ऐसा ज्यादा रोशनी के कारण होता है यानी हमारा शरीर सर्दियों की तुलना में गर्मियों में जल्दी थक जाता है। बदलते मौसम के अनुसार शरीर अपने नेचुरल रिस्पॉन्स को एडजस्ट करता है। सर्दियों के महीने में रातें अधिक ठंडी और अंधेरी होती हैं। सनलाइट की कमी से विटामिन-डी लेवल में भी कमी आ सकती है।
यह विटामिन सोने और जागने के समय और मेटाटोनिन हॉर्मोन का शरीर में स्तर ठीक बनाए रखने के लिए महत्वपूर्ण है। इसकी कमी से थकावट हो सकती है। लेकिन यह बुरी खबर नहीं है क्योंकि, वातावरण के टेंपरेचर का नींद की क्वालिटी पर भी असर पड़ता है, सर्दियों में ठंडी हवा आपको बेहतर नींद लेने में मदद करती है।
कहानी में आगे बढ़ते हुए इस पोल पर अपनी राय भी साझा करते चलिए...
यहां यह भी गौर कर लीजिए कि नींद केवल बेरोजगारी, लाचारी और किसी के पास काम न होने की निशानी नहीं है। चैन से सोने वालों के लिए जॉब की भी कमी नहीं है और वह भी लाखों की सैलरी के साथ। समझिए इस ग्राफिक्स से-
नींद के चार चरण: स्ट्रेस, कैफीन और दवाइयां नींद की दुश्मन
इस सर्वे के अनुसार चार मौसमों की तरह ही चार ‘स्लीप साइकिल स्टेज’ होती हैं। यानी नींद के भी चार चरण होते हैं, जो हल्की और गहरी नींद के होते हैं। हर चरण में नींद का अनुभव जिसे स्लीप एक्सपीरियंस कहते हैं, अलग होता है। हर स्टेज का हमारी बॉडी पर अलग प्रभाव पड़ता है लेकिन हर स्टेज में नींद गहरा और अच्छा होना अहम है। इन चार चरणों पर कई बातों का असर पड़ सकता है; जैसे स्ट्रेस, कैफीन और कुछ दवाइयां आदि।
इस नए अध्ययन के बाद 2016 की स्टडी पर भी गौर चाहिए जो यह बताती है कि नींद पूरी न होने पर हमारे अंदर पैदा हुई थकान और सुस्ती हमें किस तरह नुकसान पहुंचा सकती है।
नींद की कमी से अमेरिका को 340 खरब रुपए की लगी चपत
साल 2016 में ‘रैंड यूरोप’ के एक अध्ययन से यह पता चला कि नींद की कमी से अमेरिकी अर्थव्यवस्था को सालाना करीब 340 खरब रुपए की चपत लग चुकी है। अमेरिका में नींद पूरी न होने की वजह से लोग जॉब पर नहीं जा पाते या देर से पहुंचते हैं या फिर काम के दौरान थके रहते हैं। इससे अमेरिका में हर साल करीब 12 लाख वर्किंग डेज का नुकसान हुआ। यानी अमेरिका में 12 लाख दिनों में जो काम पूरे किए जा सकते थे वो देर से पूरे हुए। यह नुकसान अमेरिका की जीडीपी का 2.38 फीसदी था।
अधूरी नींद किसी देश के लिए कितनी खतरनाक हो सकती है, इसे ऐसे समझ सकते हैं कि नींद की कमी के चलते अमेरिका को जितना घाटा हुआ है उतना हमारे देश का निर्यात है। यानी अगर ये घाटा हमारे देश में होता तो हम किसी भी देश को कुछ नहीं बेच पाते।
16 घंटे से 8 घंटे, नींद कैसे घट गई
नींद पर रिसर्च करने वाले यूनिवर्सिटी ऑफ टोरंटो के एसोसिएट प्रोफेसर डेविड सैमसन ने नवंबर 2022 में बीबीसी को बातचीत में बताया, ‘मैंने करीब 7 महीने तक रातों को जागकर काम किया है।’ डेविड सैमसन जीव विज्ञानी हैं और वो नींद के रहस्य को समझने के लिए दूर-दराज के इलाकों तक जाते हैं।
डेविड ने वनमानुष को सोते हुए देखने के लिए करीब दो हजार घंटे की वीडियोग्राफी का अध्ययन किया। डेविड वनमानुष से इंसान बनने की परिस्थितियों और उसकी कम होती गई नींद के रिश्ते को समझना चाहते थे।
वनमानुषों को 9 से 16 घंटे सोता देखकर डेविड सैमसन ने एक मॉडल तैयार किया। इस मॉडल के हिसाब से डेविड बताते हैं, ‘इंसानों के लिए 24 घंटे में 10.30 घंटे की नींद लेनी जरूरी है। लेकिन, हम ऐसा नहीं करते। हम औसतन छह या सात घंटे की ही नींद लेते हैं।’ डेविड की रिसर्च में यह भी सामने आया कि वनमानुषों के मुकाबले इंसान सोते कम जरूर हैं लेकिन उनकी नींद ज्यादा गहरी होती है, इसलिए इंसानों का काम कम नींद से भी चल जाता है।
याददाश्त की बेहतरी के लिए अहम है भरपूर नींद
दिल्ली एम्स में रहे डॉ. रविकांत चतुर्वेदी बताते हैं कि गहरी नींद कई मायने में फायदेमंद है। इससे याददाश्त बेहतर होती है और भावनाओं पर काबू पाने में मदद मिलती है। यानी इंसान बड़े बंदरों के मुकाबले कम सोते हैं, लेकिन कहीं ज्यादा गहरी नींद लेते हैं।
डेविड सैमसन की रिसर्च के मुताबिक ये बदलाव 18 लाख साल पहले हुआ। जब इंसान पेड़ के बजाए जमीन पर सोने लगे। झोपड़ी और आग की खोज ने नींद बेहतर करने में मदद की। कम समय तक सोने का मतलब ये है कि हमारे पास दूसरे काम करने के लिए वक्त बचने लगा। इससे इंसानों की प्रोडक्टिविटी बढ़ी।
डेविड सैमसन ने हमारे पूर्वजों की नींद का पैटर्न समझने के लिए फिटबिट नाम के मॉनिटर का इस्तेमाल किया। इसे तंजानिया की एक जनजाति के लोगों की कलाई पर बांधा गया।
डेविड बताते हैं, ‘वो रात में छह या साढ़े छह घंटे सोते हैं। दिन में वो कुछ वक्त के लिए झपकी ले लेते हैं।’ डेविड ने कम नींद लेने वालों पर निष्कर्ष निकाला कि इससे याददाश्त कमजोर होती है और फर्टिलिटी पर भी असर पड़ता है।
कम नींद लेने के कई नुकसान सामने आ चुके हैं जैसे-
दिन पर दिन घट रहे हमारे सोने के घंटे
यूनिवर्सिटी ऑफ कैलिफोर्निया के प्रोफेसर मैथ्यू वॉकर कहते हैं, ‘मेरी क्लास में अगर स्टूडेंट्स को नींद आ जाए या वो ऊंघने लगें तो मैं नाराज नहीं होता।’
प्रोफेसर मैथ्यू वॉकर स्लीपिंग पैटर्न के अच्छे जानकार हैं। उनके अनुसार, ‘1940 के दशक में लोग हर रात औसतन आठ घंटे से ज्यादा सोते थे। आज की मॉर्डन लाइफस्टाइल में हमारी नींद घटकर 6.7 या 6.8 घंटे की रह गई है। 70 साल के दौरान नींद में हैरतअंगेज कमी आई है। हम लाइफस्टाइल के ऐसे दौर में हैं जहां हम सभी 20 प्रतिशत कम नींद लेने लगे हैं।’
अल्कोहल सपने देखने से रोकता है, कैफीन जगाए रखती है
एडल्ट लाइफ और मॉर्डन लाइफस्टाइल में ऐसा बहुत कुछ है जिसकी वजह से नींद कम हो रही है। कैफीन हमें जगाए रखती है तो अल्कोहल सपनों पर रोक लगा देता है।
गहरी नींद के लिए आज सभी आइटम बेहतर हुए हैं। बिस्तर और गद्दे आरामदायक हो गए हैं, घरों में धुंआ नहीं रहता। मैथ्यू वॉकर कहते हैं, ऐसा लगता है कि मॉर्डन लाइफस्टाइल में मौसम पर काबू पाने का असर भी हमारी नींद पर हुआ है। जैसे- सर्दियों में कमरे में हीटर का जलना और गर्मियों में एसी चलाना। हम अपने शरीर को ज्यादा गर्मी और ज्यादा ठंड से बचाने लगे हैं, इससे भी नींद पर असर पड़ा है। शरीर तापमान में बदलाव को महसूस करना चाहता है। लेकिन हमने ख़ुद को नेचर के इन अनुभवों से दूर कर लिया है जो हमें बताते थे कि हमारे लिए सोने और जागने का वक्त क्या है।’
मोबाइल और टीवी स्क्रीन की ब्लू लाइट ले उड़ी हमारी नींद
मोबाइल और टीवी की स्क्रीन ने हमारी नींद को निगल लिया है। इनमें एलईडी भी शामिल हैं। नींद पर की गई रिसर्च से पता चलता है कि नीली रोशनी रात के वक्त मेलाटोनिन हॉर्मोन को निकलने से रोकती है। ये हॉर्मोन ही हमें सोने के संकेत देता है। इसके अलावा ये प्रेशर भी रहता है कि हम भी ज्यादा काम करें और सोएं कम।
मोटापा, डायबिटीज, सुसाइड, कैंसर जैसी बीमारियां नींद की कमी से जुड़ीं
फरीदाबाद में साइकोलॉजिस्ट डॉ. सारिका कुमार कहती हैं कि 7 घंटे से कम सोने का असर सेहत पर नजर आने लगता है। वो बताती हैं, ‘मॉर्डन लाइफस्टाइल की सबसे बड़ी बीमारियां- मोटापा, डायबिटीज, एंग्जाइटी, डिप्रेशन, कैंसर, सुसाइड के ख्याल आना, इन सभी का नींद की कमी से सीधा रिश्ता है।’
डॉ. सारिका बताती हैं कि अगर आप लोगों के बीच सर्वे करें तो पाएंगे कि आज करीब 65 फीसदी लोगों की नींद पूरी नहीं होती। जबकि 1980 के दशक में करीब 30 फीसदी लोग नींद की कमी महसूस करते थे। इसकी वजह यह है कि आज के मुकाबले लोग ज्यादा आसानी से सोते और अपनी नींद पूरी करते थे।
नींद को लेकर ‘रिवेंज बेडटाइम प्रोक्रास्टिनेशन’ शब्द का चलन
लोग अपने काम को लेकर इतना बिजी हो गए हैं कि वे अपनी नींद पूरी नहीं कर पाते। यहां तक कि लोगों को नींद पूरी करने का मौका मिले तो भी वे जबरन जागते रहते हैं। इसे ‘रिवेंज बेडटाइम प्रोक्रास्टिनेशन’ कहा जा रहा है, यानी नींद को जबरन टालना। यूएस नेशनल स्लीप फाउंडेशन के एक सर्वे में यह बताया गया कि दिन भर काफी काम करके थक जाने के बाद भी लोग मस्ती के लिए देर तक जगते रहते हैं। भारतीय युवाओं में भी देर रात तक जागने का ट्रेंड बढ़ा है। वे बेवजह आधी रात तक जगे रहते हैं। इसका नतीजा यह हुआ है कि हम दुनिया में दूसरा स्लीप डिप्राइव्ड देश बन गए हैं। 2018-19 के दौरान फिटबिट के सर्वे के मुताबिक जापान दुनिया का सबसे कम सोने वाला देश है।‘
हालांकि रिवेंज बेडटाइम प्रोक्रास्टिनेशन’ एक इंटरनेट मुहावरा है, जिसे पहली बार साल 2016 में चीन में इस्तेमाल किया गया था। इस पर रिसर्च जारी है। पर अभी रिसर्च करने वाले इस नतीजे पर पहुंचे हैं कि थकान भरे दिन के बाद टीवी और मोबाइल देखने को ‘रिलीफ टाइम’ का नाम देकर लोग घंटों जगते हैं, जिसे वे रिलैक्स होना मानते हैं, असल में वह नींद से समझौता करना है।
नींद की बात चली है तो इस गुदगुदाने वाली कहानी को भी पढ़ते चलिए
कर्कटी ने कुंभकर्ण से कर ली शादी, सुहागरात पर सो गया पति तो ऐसे जगाया
राक्षस राजकुमारी कर्कटी और रावण के भाई कुंभकर्ण की नींद से जुड़ी कहानी अगर आपने नहीं सुनी है तो यहां जान लीजिए। हुआ यूं कि कर्कटी और कुंभकर्ण की शादी बड़े ही धूम धाम से हुई। सुहागरात का समय था। थके हुए कुंभकर्ण ने रानी कर्कटी का कुछ समय तक इंतजार किया और फिर बिस्तर पर लमलेट हो गए।
अब रानी कर्कटी कुंभकर्ण के पास पहुंची तो वो सो गए थे। ऐसे में उन्होंने कई तरह से पति को जगाने की कोशिश की पर सफल नहीं हुई। आखिर में कर्कटी ने तरह तरह के भोजन-पकवान कुंभकर्ण के नजदीक रखवाए। भोजन की सुगंध से कुंभकर्ण जाग गए। इतने जतन करते-करते आधी रात से ज्यादा बीत चुकी थी।
अब इसके बाद मुहावारों पर भी नजर दौड़ाते चलिए
100 दिनों तक 9 घंटे सोने के लिए ये कंपनी देती है 1 लाख सैलरी
अगर आपको ऐसी नौकरी मिले जिसमें आपको सिर्फ नींद पूरी करने की ही सैलरी मिले तो इससे अच्छा क्या हो सकता है। ऊपर से सैलरी भी एक लाख रुपए हो तो सोने पे सुहागा समझिए। जी हां, इसमें हैरान होने वाली कोई बात नहीं है। दो साल पहले बेंगलुरू की एक कंपनी ने ऐसी नौकरी ऑफर की जिसमें आपका काम सिर्फ सोना था। अब तक अमेरिकी स्पेस एजेंसी नासा अपने स्पेस स्टडी प्रोग्राम के तहत दो महीने सोने के लिए 14 लाख रुपए देती आई है।
इसी को देखते हुए बेंगलुरु की एक ऑनलाइन फर्म वेकफिट (Wakefit) ने भी कुछ ऐसी ही नौकरी निकाली थी। उसने 100 दिनों तक हर रोज रात में 9 घंटे सोने वाले शख्स को 1 लाख रुपए ऑफर किए थे। ऑनलाइन स्लीप सॉल्यूशन फर्म ने अपने इस प्रोग्राम को वेकफिट स्लीप इंटर्नशिप का नाम दिया।
लंबी उम्र की चाहत है तो भरपूर नींद जरूरी
लेखिका जेसा गैंबल कहती हैं, ‘बात कम सोने की नहीं बल्कि ज़्यादा जीने की है।’ गैंबल ये जानकारी लेने में जुट गईं कि वैज्ञानिक नींद को दूर भगाने के लक्ष्य को हासिल करने के लिए क्या कर रहे हैं। अमेरिकी सेना लंबे समय से नींद को दूर रखने की कोशिश करती रही हैं। इसके लिए नींद भगाने वाली चीज़ें जैसे कि कैफ़ीन और दवाएं इस्तेमाल की जाती हैं।
हालांकि, अगर सोना फिजूल होता तो ये इंसान की तरक्की की सबसे बड़ी गलती होती।
आज लोगों के देर रात तक जागने और नींद पूरी न करने के पैटर्न को देखते हुए लगता है कि कवि की ये पक्तियां ‘जो सोवत है सो खोवत है, जो जागत है वो पावत है’, उलटी पड़ रही है जिसका हमारी सेहत पर बुरा असर नजर आने लगा है। स्वभाव में बढ़ता गुस्सा, चिड़चिड़ापन, गुस्सा और आक्रमकता इसी नींद की कमी की देन है। इसीलिए किसी ने कहा है-
आराम बड़ी चीज है, मुंह ढककर सोइए, किस-किस को याद कीजिए, किस-किस को रोइए।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।